Krisisberaad: Só sê beraadgangershttps://rak2.spens.co.za/radio/krisisberaad/voxies-krisisberaad.mp3 Meer as 2000 mense het die Solidariteit Beweging se krisisberaad Dinsdag by die Voortrekkermonument in Pretoria bygewoon. Daar was beraadgangers van regoor die land, selfs so ver as Namibië (Stampriet). Foto: Reint Dykema. Beraadgangers by die Solidariteit Beweging se krisisberaad wat Dinsdag in Pretoria gehou is, het met groot entoesiasme deelgeneem aan die besprekingsgedeelte van dié beraad. Beraadgangers is gevra om hul standpunt te stel oor die tema van die beraad, “Hier om te bly,” en om positiewe voorstelle vir moontlike oplossings vir krisisse in die land te maak. Volgens ds. Hannes Noeth van die Instituut vir Christelike Onderwys is roepingsgedrewe onderwys belangrik as Afrikaners in Suid-Afrika wil bly. “Ons moet leer hoekom ons hier wil bly,” het hy gesê. “Dit kan ons vermag deur roepingsgedrewe onderwys.” ŉ Ander beraadganger, Johnny Zowitsky, het gesê: “My ouers se bloed is in hierdie grond, en my bloed sal daarin wees. Ons sal vorentoe gaan, van krag tot krag.” Volgens Roelof Lourens is dit belangrik dat elke individu in die land sy deel doen. “Elkeen moet stem in volgende jaar se munisipale verkiesings,” het hy gesê. “Ons moet mense mobiliseer om te stem sodat die ANC se mag in plaaslike regerings gebreek kan word.” Ook Tonie Meiring van Klerksdorp het gesê elke persoon wat die beraad bywoon, kan en moet insette lewer in die munisipaliteit waarbinne hy val en belasting betaal. Hendrik van der Westhuizen van Waverley het hierby aangesluit deur te sê mense moet paraat wees en betrokke raak by gemeenskapsorganisasies, om te voorkom dat mense vervreemd raak van mekaar. “Maak ŉ verskil waar jy bly. Moenie probeer om die land te verander voor jy ŉ verskil maak waar jy bly nie,” het hy gesê. Willie Spies, uitvoerende hoof van Radio Pretoria, het dit beaam met dié woorde: “Daar is elke vyf jaar ŉ verkiesing, maar elke dag ŉ uitdaging wat ons as die burgerlike samelewing moet aanvaar. Ons sien kans vir daardie uitdaging.” ŉ Anonieme spreker het gesê hy het op Tuks studeer, maar is in sy hart, siel en gees ŉ Puk. “Die Afrikaanse karakter van die Potchefstroom-kampus van die Noordwes Universiteit moet ten alle koste behou word,” het hy gesê. “Alumni van elke universiteit moet opgeroep word om deel te neem aan hierdie poging.” Voorts, het hy gesê, moet dit onder die aandag van die wêreld gebring word dat Afrikaners nie ŉ “hierjy-minderheidsgroep” is nie, maar ŉ “eerstewêreld-minderheidsgroep wat verarm is deur die verfoeilikheid van die regering.” “Ons aanbid die God van Abraham, Isak en Jakob,” het nog ŉ anonieme beraadganger tydens sy spreekbeurt gesê. “Hy is ook die God van die Afrikaners. Kom ons doen ŉ beroep op die Afirkaners om volgende week Donderdag, op Hemelvaartdag, hier by die Voortrekkermonument se Amfiteater bymekaar te kom sodat ons God se naam kan grootmaak en aan Hom die eer kan bring.” Lourens Taljaard het hierby aangesluit: “Ons staan op heilige grond. In 1936 is die hoeksteen van die Voortrekkermonument gelê waarmee ons gesê het ons glo die God van die Afrikaner leef. Vandag is dit weer tyd om te sê, ons glo Hy leef.” Volgens Joop Becker van die NG Gemeente Magalieskruin in Pretoria moet die Afrikaner ook holisties dink. “Anton Rupert het gesê, as jou buurman honger slaap, sal jy nie baie langer rustig kan slaap nie,” het hy gesê. “Ons moet dink aan die vestiging van waardes vir ons eie mense, maar ook vir alle mense in Suid-Afrika. Ons moet nie net vaardighede onder ons eie mense ontwikkel nie, maar ook onder ander mense.” Prof. Koos Malan het afgesluit met dié standpunt: “Wat ná 1994 gebeur het, is dat ons onsself as Afrikaners herontdek het. Strydig met wat soms gemeen word, is die Afrikaner nie leierloos nie – hoegenaamd nie. Daar is leiers van uitstaande gehalte. Die Solidariteit Beweging moet ŉ beweging wees wat leiding neem vir die hele politieke spektrum van Afrikaners.”